钦定古今图书集成/明伦汇编/官常典/第489卷 > 李景
## 钦定古今图书集成/明伦汇编/官常典/第489卷 > 李景

按《隋书》本传：“景字道兴，天水休官人也。父超，周应、戎
二州刺史。景容貌奇伟，膂力过人，美须髯，骁勇善射，
平齐之役，颇有力焉。授仪同三司，以平尉迥进位开
府，赐爵平寇县公，邑千五百户。开皇九年，以行军总
管从王世积伐陈，陷阵有功，进位上开府，赐奴婢六
十口，物千五百段。及高智慧等作乱江南，复以行军”
总管从杨素击之，别平仓岭，还，授鄜州刺史。十七年，
辽东之役，为马军总管。及还，配事汉王，高祖奇其壮
武，使袒而观之，曰：“卿相表当位极人臣。”寻从史万岁
击突厥于大斤山，别路邀贼，大破之。后与上明公杨
纪送义成公主于突厥。至𢘆安，遇突厥来寇。时代州
总管韩洪为卤所败，景率所领数百人援之。力战三
日，杀掳甚众。赐物三千段，授韩州刺史。以事王故，不
之官。仁寿中，检校代州总管。汉王谅作乱并州，景发
兵拒之。谅遣刘嵩袭景，战于城东，升楼射之，无不应
弦而倒，选壮士击之，斩获略尽。谅复遣岚州刺史乔
锺葵率劲勇三万攻之。景战士不过数千，加以城池
不固，为贼冲击，崩毁相继。景且战且筑，士卒皆殊死
斗，屡挫贼锋。司马冯孝慈、司法参军吕玉，并骁勇善
战。仪同三司侯莫陈乂，多谋画，工拒守之术。景知将
士可用，其后推诚于此三人，无所关预，惟在阁持重，
时出抚循而已。月馀，朔州总管杨义臣以兵来援，合击大破之。先是，景府内井中甃上生花如莲，并有龙
见，时变为铁马甲士。又有神人长数丈，见于城下，其
迹长四尺五寸。景问巫，对曰：“此是不祥之物，来食人
血耳。”景大怒，推出之，旬日而兵至，死者数万焉。景寻
被征入京，进位柱国，拜右武卫大将军，赐缣九千匹，
女乐一部，加以珍物。景智略非所长，而忠直为时所
许，帝甚信之。击叛蛮向思多，破之，赐奴婢八十口。明
年，击吐谷浑于青海，破之。进位光禄大夫，赐奴婢六
十口，缣一千匹。五年，车骑西巡，至天水，景献食于帝。
帝曰：“公主人也。”赐坐齐王暕之上。至陇川宫，帝将大
猎，景与左武卫大将军郭衍俱有难言，为人所奏。帝
大怒，令左右㩧之，竟以坐免。岁馀，复位，与宇文述等
参掌选举。明年，攻高丽武厉城，破之，赐爵苑丘侯，物
一千段。八年，出浑弥道。九年，复出辽东。及旋师，以景
为殿。高丽追兵大至，景击走之，赉物三千段，进爵滑
国公。杨元感之反也，朝臣子弟多预焉，而景独无关
涉。帝曰：“公诚直天，然，我之梁栋也。”赐以美女。帝每呼
“李大将军”而不名，其见重如此。十二年，帝令景营辽
东战具于北平，赐御马一匹，名《师子》。会幽州贼杨
仲绪率众万馀人来攻北平，景督兵击破之，斩仲绪。
于时盗贼蜂起，道路隔绝，景遂召募，以备不虞。武贲
郎将罗艺与景有隙，遂诬景将反。帝遣其子慰谕之
曰：“纵人言公窥天阙，据京都，吾无疑也。”后为高开道
所围，独守孤城，外无声援。岁馀，士卒患脚肿而死者
十将六七，景抚循之，一无离叛。辽东军资多在其所，
粟帛山积，既逢离乱，景无所私焉。及帝崩于江都，辽
西太守邓暠率兵救之，遂归柳城。后将还幽州，在道
遇贼见害。契丹、靺、鞨素感其恩，闻之莫不流涕，幽、燕
人士，于今伤惜之。有子世谟。